b'\n_START_ARTICLE_\nVito Taufer\n_START_PARAGRAPH_\nVito Taufer (8. o\xc5\xbeujka 1959., Ljubljana), slovenski redatelj.\n_START_SECTION_\n\xc5\xbdivotopis\n_START_PARAGRAPH_\n1985. godine diplomirao je studij re\xc5\xbeije na Akademiji za gledali\xc5\xa1\xc4\x8de, radio, film in televizijo u Ljubljani. Od tada je re\xc5\xbeirao vi\xc5\xa1e od 100 dramskih predstava, nekoliko opera i film. Od 1989. je zaposlen kao ku\xc4\x87ni redatelj u Slovenskom mladinskom gledali\xc5\xa1\xc4\x8du u Ljubljani. Sura\xc4\x91ivao je s brojnim teatrima diljem biv\xc5\xa1e dr\xc5\xbeave te je za svoj rad primio veliki broj me\xc4\x91unarodnih priznanja. Kao mladog su ga progla\xc5\xa1avali Malim princem jugoslavenskog teatra, dok je u svojim srednjim godinama i dalje odr\xc5\xbeao status jednog od najzanimljivijih redatelja u regiji. U svoje predstave Taufer uvodi pop ikonografiju, tehniku paralelne dramaturgije i druge novitete s kojim je bitno ozna\xc4\x8dio kazali\xc5\xa1nu produkciju osamdesetih i devedesetih godina. Dobitnik je mnogobrojih nagrada i priznanja, nekoliko Bor\xc5\xa1tnikovih nagrada, nekoliko Lovorovih vijenaca sarajevskog MESS-a, Sterijine nagrade, nagrade Marul Maruli\xc4\x87evih dana, Pre\xc5\xa1ernove nagrade, a brojne predstave su progla\xc5\xa1ene najboljima na raznim festivalima.'